Kesäkuu Ekhvalla toi nuorille kokemuksia ja oivalluksia

Etelä-Karjalan hyvinvointialue tarjosi kesällä 2025 yhteensä kahdellekymmenelle 15-17-vuotiaalle peruskoulunsa päättäneelle nuorelle kesätyöpaikan. Nuorten kesärekry järjestettiin Ekhvalla toista kertaa.

Kesätyöpaikkoja oli tarjolla viime vuotta monipuolisemmin. Kesäksi 2025 töitä oli tarjolla ikääntyneiden asumispalveluyksiköissä, kotihoidossa, vammaispalveluissa, hyvinvointiasemien osastoilla, apuvälineyksikössä ja logistiikassa.

Alisa Rask (17), Koivutupa: Sotealan kesätyö myönteinen kokemus

Kimpisen lukiossa opiskeleva Alisa vietti kesäkuunsa työssä Etelä-Karjalan hyvinvointialueella Savitaipaleen Koivutuvalla. Kesätyö löytyi Duunitorista, kun Alisa selaili ilmoituksia itsenäisesti ja päätti lähettää oman hakemuksensa.

– Tämä on ollut mukava ja rento työpaikka. Päivät ovat sisältäneet leivontaa, pelejä sekä tietty ulkoilua – aina kun keli on ollut kohdillaan, Alisa kertoo.

Kesän aikana hän oppi toimimaan erilaisten ihmisten kanssa. Yllättäviä tilanteita ei tullut vastaan, ja kokemus oli kokonaisuudessaan myönteinen.

Vaikka työura sote-alalla ei ole ainakaan tällä hetkellä Alisan tulevaisuuden suunnitelmissa, kesätyö on ollut opettavainen.

– Suosittelen ehdottomasti hakemaan. Täällä saa työkokemusta, tienestejä ja oppii paljon uutta.

Entäs sitten paras kesätyöeväs? Salaatti, tietysti!

Suosittelen ehdottomasti hakemaan. Täällä saa työkokemusta, tienestejä ja oppii paljon uutta.

Alisa Rask

Emma Taipale (17): Merkityksellinen kesätyö Lemin Vanamokodilla

Savitaipaleen lukiossa opiskeleva Emma vietti kesänsä Lemin Vanamokodissa ja sai samalla kurkistuksen sote-alan maailmaan. Kesätyö on ollut vaihtelevaa, opettavaista ja ennen kaikkea ihmisläheistä.

– Olen päässyt seuraamaan myös hoitotoimenpiteitä, ja sitä kautta saanut aivan uusia näkökulmia sote-alaan. On ollut myös hienoa huomata, miten paljon asiakkaalle voi merkitä ihan pieni hetki – vaikkapa se, että ehtii hymyillä tai pysähtyä juttelemaan., Emma kertoo. Sote-ala voisikin olla yksi tulevaisuuden työuran mahdollisuus.

Syksyllä alkava abivuosi tuo mukanaan lukuloman ja ylioppilaskirjoitukset. Mutta ennen sitä – lepoa ja kavereita.

– Suosittelen tätä kesätyötä ehdottomasti! Täällä oppii paljon ja saa tärkeää kokemusta.

Parhaat eväät työpäiviin? Lihapullat ja muusi tietenkin.

On ollut myös hienoa huomata, miten paljon asiakkaalle voi merkitä ihan pieni hetki – vaikkapa se, että ehtii hymyillä tai pysähtyä juttelemaan

Emma Taipale

Venla Yrjönen (16), Keskussairaalan logistiikkayksikkö: "Yksin täällä ei tarvitse työtä tehdä"

Venla Yrjönen vietti neljän viikon kesätyöjaksonsa Etelä-Karjalan keskussairaalalla logistiikassa varastopuolen työtehtävissä.

Kesän aikana on myös tullut opittua paljon. Sairaalasta ja hyvinvointialueelta löytyy paljon muutakin kuin pelkkää sote-alan työtä ja työelämän taitoja on kuluneen kesätyön jakson aikana karttunut.

– Yllättävää oli se, kuinka paljon erilaisia ammattilaisia sairaalassa työskentelee, eivätkä kaikki liity sote-alaan.

Vaikka sote-puoli ei ole vielä se varma tulevaisuuden suunta, sairaalaympäristö herätti kiinnostusta. Venla kertoo suosittelevansa Ekhvaa kesätyöpaikkana lämpimästi. Työyhteisö sai Venlalta erityiskiitosta.

– Vaikka alkuun jännitti, muut työntekijät ovat tehneet työskentelystä kivaa!

Työpäivien piristyksenä tietysti on myös toiminut luottoeväs eli kana-taco-salaatti.

Vaikka alkuun jännitti, muut työntekijät ovat tehneet työskentelystä kivaa!

Venla Yrjönen

Venla Muuronen (16): Palkitseva kesätyöpaikka Luumäen Vallikodista

Venla Muuronen, lukion toista vuotta syksyllä aloittava nuori Lemiltä, työskenteli kesänsä Vallikodissa Luumäellä. Työpäivät ovat kuluneet asukkaiden kanssa keskustellen ja aikaa viettäen – monipuolisen työn vuoksi tylsää ei ole ollut.

– Olen oppinut kärsivällisyyttä ja päässyt kuuntelemaan asukkaiden mielenkiintoisia kertomuksia. Työ on ollut palkitsevaa, Venla kertoo.

Tulevaisuuden unelma-ammattina Venlaa saattaa hyvinkin kiinnostaa esimerkiksi psykologia. Nyt kuitenkin jatko-opinnot ovat vielä kaukana ja loppu kesästä nauttiminen etusijalla. Kesätyön päätyttyä Venla suuntaa ansaitulle lomamatkalle ja toivoo kesälomalle aurinkoisia kelejä.

Työpäivistä extra mukavia tekivät kaverikoirat, kuten mäyräkoira Kikka ja snautseri Lilla, jotka ovat ilahduttaneet niin asukkaita kuin myös Venlaakin.

Venla suosittelee Ekhvan kesätöitä lämpimästi.

– Täällä oppii, viihtyy ja saa olla ihmisten kanssa. Rohkeasti vaan hakemaan!

Eväsvoittaja? Tonnikalapastasalaatti – tai ehkä sittenkin mangopiltillä höystetty riisipuuro 😊

Olen oppinut kärsivällisyyttä ja päässyt kuuntelemaan asukkaiden mielenkiintoisia kertomuksia. Työ on ollut palkitsevaa.

Venla Muuronen

Kiitämme kuluneista kuukausista kaikkia nuoria ihania kesätyöntekijöitämme ja toivotamme innostusta syksyn opintoihin!

Haastattelu on osa juttusarjaa, jossa kysyimme kesätyöntekijöidemme kuulumisia. Kesätyöntekijöitämme koskevan mediatiedotteen voit lukea tästä linkistä:

Nuoret näkevät Ekhvan kiinnostavana työnantajana

Aiemmin julkaistut kesätyöläisten haastattelut:

Lisätietoja:

Marjo Räsänen, Rekrytointi- ja resurssipäällikkö, p. 040 355 7450, marjo.rasanen@ekhva.fi
Hannele Muhonen, rekrytointiasiantuntija, p. 040 137 3589, hannele.muhonen@ekhva.fi